Document ID: 32006R1583

32006R1583
L 294/2
SLUŽBENI LIST EUROPSKE UNIJE
UREDBA VIJEĆA (EZ) br. 1583/2006
od 23. listopada 2006.
o uvođenju konačne antidampinške pristojbe na uvoz etanolaminâ podrijetlom iz Sjedinjenih Američkih Država
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) (dalje u tekstu osnovna Uredba), a posebno njezin članak 9. i članak 11. stavak 2.,
uzimajući u obzir prijedlog koji je Komisija podnijela nakon savjetovanja sa Savjetodavnim odborom,
budući da:
A. POSTUPAK
1. Mjere na snazi
(1)
Vijeće je u veljači 1994. Uredbom (EZ) br. 229/94 (2) uvelo konačne antidampinške pristojbe na uvoz etanolamina (dotičnog proizvoda) podrijetlom iz Sjedinjenih Američkih Država (SAD). Pristojbe su bile u obliku promjenjivih pristojbi utemeljenih na najnižoj cijeni za tri vrste etanolamina, tj. monoetanolamina (MEA), dietanolamina (DEA) i trietanolamina (TEA).
(2)
Na zahtjev Europske udruge kemijske industrije (Conseil européen des fédérations de l’industrie chimique - CEFIC) u veljači 1999. započela je revizija nakon isteka mjera kao i privremena revizija na temelju članka 11. stavaka 2. i 3. osnovne Uredbe. Uredbom Vijeća (EZ) br. 1603/2000 (3) Vijeće je zaključilo te revizije i uvelo konačne antidampinške mjere na uvoz etanolamina podrijetlom SAD-a. Oblik mjera promijenio se nakon što su se ostvarile u obliku posebne fiksne pristojbe po toni svih vrsta etanolamina. Dva od tri trgovačka društva koja su uživala pogodnosti od pojedinačne antidampinške pristojbe bila su Dow Chemical Company i Union Carbide Corporation.
(3)
Nakon dezinvesticije udjela poslovanja s etanolaminom trgovačkog društva Dow Chemical Company u trgovačko društvo INEOS LLC, pojedinačna antidampinška pristojba od 69,40 EUR po toni koja se primjenjivala na Dow Chemical Company prenesena je na INEOS LLC (4). Međutim, budući da je društvo Dow Chemical Company 6. veljače 2001. steklo sve dionice trgovačkog društva Union Carbide Corporation, trgovačko društvo koje je uživalo pogodnosti od pojedinačne antidampinške pristojbe od 59.25 EUR po toni, trgovačko društvo Dow Chemical Company još je uvijek aktivno u poslovanju s etanolaminom. Trgovačko društvo Union Carbide Corporation još uvijek postoji, ali kao dio Dow Chemical Company grupe i više nema nikakvih nezavisnih proizvodnih djelatnosti.
2. Zahtjev za reviziju nakon isteka mjera
(4)
Po objavi obavijesti o predstojećem isteku antidampinških mjera koje se primjenjuju na uvoz etanolamina podrijetlom iz SAD-a (5) u studenome 2004., Komisija je 25. travnja 2005. primila zahtjev za reviziju na temelju članka 11. stavka 2. osnovne Uredbe.
(5)
Zahtjev je podnio CEFIC u ime proizvođača koji predstavljaju većinski udjel, u ovom slučaju više od 75 % ukupne proizvodnje etanolamina u Zajednici.
(6)
Zahtjev se temeljio na predviđanju da će istek mjera dovesti do nastavka ili ponavljanja dampinga i štete za industriju Zajednice. Utvrdivši nakon savjetovanja sa Savjetodavnim odborom da postoji dovoljno dokaza za početak revizije nakon isteka mjera, Komisija je obaviješću o pokretanju ispitnog postupka započela ispitni postupak (6) na temelju članka 11. stavka 2. osnovne Uredbe.
3. Ispitni postupak
(7)
Službe Komisije su o pokretanju revizije službeno obavijestile proizvođače u Zajednici, proizvođače izvoznike u SAD-u, uvoznike/trgovce, korisničke industrije na koje se to odnosi, kao i tijela SAD-a. Zainteresiranim strankama dana je mogućnost da stajališta izraze u pisanom obliku te da zatraže raspravu u roku utvrđenom u obavijesti o pokretanju postupka.
(8)
Službe Komisije poslale su upitnike svim strankama za koje je poznato da se to odnosi na njih, kao i onima koji su upitnik zatražili u roku utvrđenom u obavijesti o pokretanju postupka.
(9)
Komisija je također svim izravno pogođenim strankama pružila prigodu da svoja stajališta izraze u pisanom obliku te da zatraže saslušanje u roku utvrđenom u obavijesti o pokretanju postupka.
(10)
Ispunjene upitnike poslala su dva proizvođača-izvoznika iz SAD-a i s njima povezanih devet uvoznika iz Zajednice, jedan povezani uvoznik iz Švicarske, tri proizvođača iz Zajednice (proizvođači iz Zajednice koji su podnijeli zahtjev za pokretanje ispitnog postupka) i jedan industrijski korisnik iz Zajednice. Jedan proizvođač iz Zajednice nije u potpunosti odgovorio na upitnik priloživši samo sažete informacije, a dva industrijska korisnika iz Zajednice izrazila su vlastita stajališta.
(11)
Službe Komisije potražile su i provjerile sve informacije koje su se smatrale potrebnima za utvrđivanje vjerojatnosti nastavka ili ponavljanja dampinga i štete, kao i interesa Zajednice. Posjet radi provjere izvršen je u prostorijama sljedećih trgovačkih društava:
(a)
Proizvođači iz Zajednice koji su podnijeli zahtjev
BASF AG, Ludwigshafen, Njemačka
Innovene Europe Ltd, Staines, Ujedinjena Kraljevina
SASOL GmbH, Marl, Njemačka
(b)
Proizvođači izvoznici iz SAD-a
The Dow Chemical Company, Midland, Michigan and Houston, Teksas, SAD
(c)
Povezani uvoznici u Zajednici
Dow Chemical Iberica SL, Tarragona, Španjolska
INEOS Oxide Ltd, Antwerpen, Belgija
(d)
Povezani uvoznik u Švicarskoj
Dow Europe GmbH, Horgen, Švicarska
(e)
Industrijski korisnici u Zajednici
Degussa Goldschmidt Espana SA, Granollers, Španjolska
4. Razdoblje ispitnog postupka
(12)
Ispitni postupak koji se odnosi na nastavak ili ponavljanje dampinga i štete obuhvatio je razdoblje između 1. srpnja 2004. i 30. lipnja 2005. (Razdoblje revizije ispitnog postupka - RRIP). Ispitivanje trendova bitnih za procjenu vjerojatnosti nastavka ili ponavljanja štete obuhvatilo je razdoblje između 1. siječnja 2002. pa sve do kraja RRIP-a (razmatrano razdoblje).
B. DOTIČNI PROIZVOD I SLIČAN PROIZVOD
1. Dotični proizvod
(13)
Dotični proizvod je jednak onom koji je obuhvaćen prethodnim ispitnim postupcima. Etanolamini se dobivaju tako da etilen oksid (EO), koji nastaje reakcijom između etilena i kisika, reagira s amonijakom. Ta sinteza dovodi do tri suprotstavljene reakcije i do tri različite vrste etanolamina: monoetanolamina (MEA), dietanolamina (DEA) i trietanolamina (TEA), ovisno o tome koliko se puta veže EO. Maksimalni broj kombinacija ograničen je brojem vodikovih elemenata u amonijaku, to jest tri. Omjer tri vrste u ukupnoj proizvodnji je određen rasporedom proizvodnih postrojenja, ali se do određene mjere može nadzirati omjerom amonijak/EO (molarni omjer). Postrojenja u Zajednici u pravilu koriste naftu kao nositelja energije, dok se postrojenja u SAD-u temelje na zemnom plinu.
(14)
Dotični proizvod rabi se kao međuproizvod i/ili aditiv za površinski aktivne tvari koje se rabe u sredstvima za čišćenje i proizvodima za osobnu njegu, kozmetici, gnojivima i sredstvima za zaštitu usjeva (glifosat), antikorozivnim sredstvima, mazivnim uljima, tekstilnim dodacima i omekšivačima tkanine (esterkvati), fotografskim kemikalijama, u preradi papira i kovina, kao pomoćno sredstvo za mljevenje i povezivanje u proizvodnji cementa te kao apsorpcijsko pomoćno sredstvo pri ispiranju plinova (zaslađujući plin odstranjivanjem kiselina). Od kraja 2004. i početka 2005. proizvod se sve više koristi za obradu drva. Naposljetku, proizvod mogu također koristiti i sami proizvođači ili s njima povezani proizvođači u proizvodnji etilenamina.
2. Istovjetni proizvod
(15)
Kao i u prethodnim ispitnim postupcima pokazalo se da je dotični proizvod proizveden u SAD-u i uvezen u Zajednicu jednakih fizičkih i tehničkih značajki kao proizvod koji proizvode i prodaju proizvođači u Zajednici te da ne postoje razlike u njegovoj uporabi. Također je utvrđeno kako se dotični proizvod proizveden u SAD-u i uvezen u Zajednicu ne razlikuje od onog koji se prodaje na domaćem tržištu SAD-a. Stoga se svi ti proizvodi trebaju smatrati istovjetnim proizvodima u smislu članka 1. stavka 4. osnovne Uredbe.
C. VJEROJATNOST NASTAVKA ILI PONAVLJANJA DAMPINGA
(16)
U skladu s člankom 11. stavkom 2. osnovne Uredbe ispitivalo se je li damping trenutačno na djelu i, ako jest, postoji li vjerojatnost da bi istek mjera mogao dovesti do nastavka ili ponavljanja dampinga.
1. Uvodne napomene
(17)
Od četiri proizvođača izvoznika iz SAD-a navedena u pritužbi dva nisu surađivala u postupku.
(18)
Druga dva proizvođača izvoznika koja su surađivala tijekom RRIP-a su predstavljala 100 % uvoza u Zajednicu koji je iznosio 41 000 tona. Uvoz u Zajednicu dotičnog proizvoda podrijetlom iz SAD-a predstavljao je 16,7 % potrošnje Zajednice tijekom RRIP-a, za razliku od 29 % koliko je zabilježeno u prethodnom razdoblju ispitnog postupka (1998.).
2. Damping uvoza tijekom RRIP-a
(19)
Što se tiče dva proizvođača izvoznika iz SAD-a koji su surađivali utvrđena je uobičajena vrijednost za sve vrste dotičnog proizvoda na temelju cijene na domaćem tržištu SAD-a koju su nepovezane stranke plaćale ili koju su trebale platiti na temelju članka 2. stavka 1. osnovne Uredbe jer je utvrđeno kako se ta prodaja odvijala u dovoljnim količinama i u uobičajenom tijeku trgovine.
(20)
Kao u izvornom i u prethodnoj reviziji ispitnog postupka, i u ovom ispitnom postupku ponovno se pokazalo da su dva proizvođača izvoznika iz SAD-a koji su surađivali izvozili dotični proizvod u Zajednicu putem povezanih trgovačkih društava. Zbog toga, i u skladu s člankom 2. stavkom 9. osnovne Uredbe, izvozne cijene utvrđene su na temelju cijena po kojima je uvezeni proizvod prvi put ponovno prodan nezavisnim kupcima u Zajednici. Uzeli su se u obzir svi troškovi nastali između uvoza i daljnje prodaje, uključujući troškove prodaje, opće i administrativne troškove i dobit koju su u Zajednici ostvarila trgovačka društva uvoznici tijekom RRIP-a.
(21)
Uobičajena vrijednost uspoređena je s prosječnom izvoznom cijenom za sve vrste dotičnog proizvoda na temelju cijene fco tvornica i na istoj razini trgovine. U skladu s člankom 2. stavkom 10. osnovne Uredbe i u svrhu osiguravanja primjerene usporedbe, uzete su u obzir razlike u čimbenicima za koje se tvrdilo i pokazalo da utječu na cijenu i na usporedivost cijene. Provedene su prilagodbe za kopneni i morski prijevoz, odgođene rabate, manipulativne troškove i troškove pakiranja, kreditne troškove i uvozne pristojbe, što se sve smatralo odbitkom od cijene pri daljnjoj prodaji kako bi se izračunala cijena fco tvornica.
(22)
U skladu s člankom 2. stavkom 11. osnovne Uredbe za svaku vrstu proizvoda je utvrđena dampinška marža na temelju usporedbe ponderirane prosječne uobičajene vrijednosti s ponderiranim prosječnim izvoznim cijenama na istoj razini trgovine. Usporedba je pokazala postojanje dampinga tijekom RRIP-a, iako na nižoj razini od one utvrđene u prethodnoj reviziji. Ponderirana prosječna dampinška marža izražena kao postotak vrijednosti CIF-a na granici Zajednice bila je 4,8 % za INEOS i 20,3 % za Dow Chemical.
3. Razvoj uvoza u slučaju stavljanja mjera izvan snage
(23)
Nastavno na analizu postojanja dampinga tijekom RRIP-a, razmatrala se vjerojatnost nastavka dampinga.
(24)
Stavljanje mjera izvan snage omogućilo bi izvoznicima smanjenje izvoznih cijena. Smanjenjem izvoznih cijena proizvod iz SAD-a bio bi privlačniji na tržištu Zajednice. Ako bi se izvozne cijene smanjile razmjerno s razinom pristojbi, dampinške granice utvrđene tijekom RRIP-a iznosile bi 13,4 % za INEOS i 28,3 % za Dow Chemical.
(25)
Procijenjeno je da je neiskorišteni proizvodni kapacitet u SAD-u tijekom RRIP-a iznosio oko 90 000 tona. Do tog izračuna se došlo na temelju informacija dva proizvođača izvoznika koji su surađivali, kao i vodećih strukovnih publikacija. U usporedbi s ukupnim postojećim kapacitetom u SAD-u procijenjenim na 650 000 tona, ukupno zadovoljenje potražnje i vlastita uporaba procijenjena na 560 000 tona podrazumijeva stopu iskorištenosti kapaciteta od 86 %, što je prilično nisko s obzirom na povoljne tržišne uvjete tijekom RRIP-a. Relativno niska stopa iskorištenosti kapaciteta bila je posljedica operativnih teškoća u određenim proizvodnim pogonima. Ostatak kapaciteta od 90 000 tona trebao bi se usporediti s obujmom izvoza iz SAD-a u Zajednicu tijekom RRIP-a (246 670 tona). Drugim riječima, postoji značajni prostor za širenje izvoza iz SAD-a i preuzimanje velikog dijela tržišta Zajednice. Sklonost povećanju izvoza u Zajednicu nadalje podupire i širenje kapaciteta za 45 000 tona tijekom 2006. u Meksiku i Brazilu, dvama važnim izvoznim tržištima za proizvođače iz SAD-a.
(26)
Na kraju, postoji određeni višak kapaciteta koji bi se mogao iskoristiti za veću proizvodnju etanolamina i za njegov izvoz na tržište Zajednice u slučaju da se mjere ukinu.
(27)
Za tržište etanolamina karakterističan je snažan porast potražnje za DEA u godinama 2000.-2001., potaknut uporabom DEA u proizvodnji glifosata herbicida koji se koriste u procesu koji omogućuje otpornost genetski modificiranih usjeva na takve herbicide. Potražnja za TEA karakteristično je potaknuta njegovom uporabom u sektoru cementa i od strane proizvođača omekšivača tkanine. Od 2004. tržište MEA znatno se povećalo nakon Uredbe SAD-a koja je stupila na snagu 1. siječnja 2005. i kojom se zabranjuje uporaba alternativnih proizvoda na bazi metala u obradi drva, što je dovelo do dodatne potražnje za MEA-om koja se procjenjuje na 80 000 tona. Kao posljedica toga razina cijene etanolamina zbog velike potražnje u cijelom svijetu je visoka.
(28)
Ispitni postupak je pokazao da su cijene na domaćem tržištu SAD-a u prosjeku više od prosječnih prodajnih cijena na tržištu Zajednice. Čini se da industrijski korisnici dobivaju istovjetne uvjete na oba tržišta budući da se često radi o multinacionalnim trgovačkim društvima koja o svom opskrbljivanju mogu pregovarati širom svijeta i izabrati dobavljače koji su sposobni djelovati na toj razini. Međutim, utvrđeno je da su cijene na domaćem tržištu SAD-a za sve vrste etanolamina više za trgovce i zastupnike. Ta vrsta prodaje se na domaćem tržištu SAD-a obično obavlja na promptnoj osnovi, dok se na tržištu Zajednice obično obavlja na osnovi ugovora s utvrđenim rokom. To znači da su prodajne cijene utvrđene u Zajednici dugoročnije te da su stabilnije.
(29)
Prodaja trgovcima i zastupnicima od strane dvaju proizvođača izvoznika koji su surađivali iznosi samo 13 % obujma ostvarenog na domaćem tržištu SAD-a i 32 % prodaje na tržištu Zajednice, ali su cijene na domaćem tržištu SAD-a bile u prosjeku 35 % više od cijena u Zajednici za tu razinu trgovine. To je poduprlo nalaz prema kojem se, s obzirom na promptnu prirodu prodaje trgovcima i zastupnicima, cijene na domaćem tržištu SAD-a brže prilagođavaju fluktuaciji cijena. Stoga će, u kontekstu povećanja cijena, cijene na domaćem tržištu SAD-a biti relativno više od cijena u Zajednici. S druge strane, ta razina trgovine predstavlja manji dio prodaje, kako na domaćem tržištu SAD-a tako i na tržištu Zajednice.
(30)
Što se tiče industrijskih korisnika, koji predstavljaju većinu potrošača, prekid mjera vjerojatno ne bi utjecao na razinu cijena po kojima se etanolamin prodaje na tržištu Zajednice, budući da je utvrđeno da su teret mjera podnijeli proizvođači izvoznici iz SAD-a. Prema tom scenariju ovi posljednji mogli bi ostvariti prodaju uz veću dobit, što bi ih potaklo da povećaju izvoz na tržište Zajednice. Međutim, ti industrijski korisnici mogli bi iskoristiti nestanak mjera kao pregovaračko oružje za dobivanje što nižih cijena, kako od strane proizvođača izvoznika iz SAD-a tako i od strane industrije u Zajednici.
(31)
Izvozne cijene dotičnog proizvoda na druga važna izvozna tržišta, prije svega Kanadu i Južnu Ameriku, ne kreću se prema nekom pravilnom obrascu. Prodajne cijene su ponekad niže, a ponekad više nego u SAD-u i na tržištu Zajednice, ovisno o uvjetima prodaje. Za manje izvezene količine uobičajena je viša prodajna cijena.
(32)
Ukratko, za oba proizvođača izvoznika koja su surađivala tržište u SAD-u u načelu i dalje ostaje najvažnije prodajno tržište. Međutim, kako je 17 % proizvodnje izvezeno tijekom RRIP-a prodaja Zajednici i ostatku svijeta i dalje igra važnu ulogu u cjelokupnoj uporabi i profitabilnosti postojećih proizvodnih kapaciteta.
(33)
Što se tiče dva proizvođača iz SAD-a koji su surađivali, kratkoročno se može očekivati da će njihov obujam uvoza ostati u najmanju ruku stabilan. Štoviše, usprkos mjerama na snazi i privlačnosti američkog tržišta i dalje su ostali vjerni strankama iz Zajednice. Smanjenje obujma izvoza moglo bi se možda očekivati kod američkog trgovačkog društva INEOS nakon preuzimanja društva Innovene koje ima proizvodna postrojenja u Zajednici, čim trgovačko društvo ukloni poteškoće u kupljenim proizvodnim pogonima i proširi se uspostavivši nove kapacitete u Zajednici, što se ne očekuje prije 2008. U isto vrijeme se očekuje da će američki proizvođači izvoznici popraviti štete nastale nakon uragana iz druge polovice 2005. i ponovno u potpunosti započeti djelovati u drugoj polovici 2006. ili početkom 2007. proizvodeći tako dodatne količine koje se mogu prodati na tržištu Zajednice.
(34)
Što se tiče proizvođača iz SAD-a koji nisu surađivali i koji su tijekom RRIP-a predstavljali 27 % američkih proizvodnih kapaciteta, ne može se isključiti da nakon isteka mjera ponovno počnu izvoziti u Zajednicu.
(35)
Također je provedena analiza mogućeg razvoja proizvodnih kapaciteta u Zajednici, SAD-u i ostatku svijeta u srednjoročnom razdoblju (do 5 godina). Isto tako je analizirano kako se očekivana situacija u ponudi i potražnji može odraziti na razine cijena u Zajednici. Svi podaci u izvještaju koji slijedi temelje se na informacijama koje su dostavila trgovačka društva BASF, Dow i INEOS, kao i na onima iz vodećih stručnih publikacija PCI i Tecnon iz područja kemijske industrije.
(36)
Uzimajući u obzir predviđanja proizvođača iz SAD-a i Zajednice o budućoj potražnji i proizvodnom kapacitetu, očekuje se da će rast na tržištu Zajednice biti niži nego u ostatku svijeta. Očekivana prosječna godišnja stopa rasta u Zajednici iznosi otprilike 3 % u srednjoročnom razdoblju u usporedbi sa 7 % u Aziji i 4,2 % u ostalim dijelovima svijeta.
(37)
Godine 2004. potražnja na europskom tržištu premašila je proizvodne kapacitete Zajednice za oko 40 000 tona. Suprotno se dogodilo u SAD-u gdje je postojeći kapacitet bio za 90 000 tona veći od uobičajene uporabe i prodaje proizvoda, što unatoč svemu nije negativno utjecalo na visoku razinu cijena zbog operativnih poteškoća u proizvodnji koje su dovele do ograničene opskrbe potrošača. Uspoređujući očekivane stope rasta s predviđenim proširenjem kapaciteta, od 2008. može se očekivati višak kapaciteta s obzirom na potražnju na tržištu Zajednice, posebno zbog vjerojatne provedbe investicijskih planova trgovačkog društva INEOS u Zajednici, što bi proizvodne kapacitete u Zajednici s jedne četvrtine povećalo na jednu trećinu. Takvo proširenje kapaciteta ne očekuje se prije početka 2008. Iako bi se takvo povećanje kapaciteta moglo djelomično nadoknaditi smanjenjem uvoza u Zajednicu i povećanjem izvozne prodaje proizvođača iz Zajednice, očekuje se da će ukupni proizvodni kapaciteti svih proizvođača u Zajednici premašiti potražnju na tržištu Zajednice tijekom 2008.
(38)
Na temelju dokaza koje je Komisija imala na raspolaganju očekuje se da će se trenutačni višak kapaciteta u SAD-u nastaviti u idućem kratkoročnom razdoblju jer domaća potražnja, iako u porastu, neće moći prihvatiti višak kapaciteta koji će ponovno početi djelovati. U dugoročnijem razdoblju do 2010. očekuje se da će višak kapaciteta nestati i tako se smanjiti poticaj američkih proizvođača na izvoz. U isto vrijeme, predviđa se značajni manjak u Aziji. Kao primjer tome služi činjenica da je Dow Chemical pokrenuo zajednički pothvat s trgovačkim društvom Petronas pod nazivom Optimal te je u Maleziji postavio postrojenja kapaciteta od 75 000 tona namijenjena tržištu etanolamina u Aziji.
(39)
Općenitije, očekuje se da će proizvodni kapaciteti diljem svijeta do 2010. porasti s 1 300 000 tona na 1 785 000 tona. To uključuje nove kapacitete u Zajednici (+ 205 000), u SAD-u (+ 80 000), Saudijskoj Arabiji (+ 100 000) i Aziji (+ 100 000). Svjetska potražnja će prema očekivanoj stopi rasta od 4,2 % do 2010. porasti između 1 550 000 i 1 700 000 tona. Uzimajući u obzir da se određeni dio kapaciteta uvijek gubi prilikom zaustavljanja proizvodnje radi održavanja te ga je zato potrebno uračunati kao dopuštenu grešku, predviđanja za 2010. pokazuju višak kapaciteta u Zajednici, ravnotežu u SAD-u i manjak u Aziji i ostatku svijeta. Ukratko, različita proširenja kapaciteta ne ukazuju na sklonost proizvođača izvoznika iz SAD-a da na tržištu Zajednice prodaju s dampinškim cijenama zbog vjerojatnog podudaranja u ponudi i potražnji na svjetskoj razini. Međutim, valja primijetiti kako se ta procjena odnosi na razvoj u srednjoročnom razdoblju, tj. od 2008. do 2010.
(40)
Valja podsjetiti da je utvrđeno kako je tijekom RRIP-a damping postojao za oba proizvođača izvoznika koji su surađivali, ali na nižoj razini nego što su to pokazali prethodne revizije ispitnog postupka.
(41)
U usporedbi s prethodnim revizijama ispitnog postupka udjel na tržištu američkog uvoza smanjio se s 29 % na 16,7 %. Čini se da postoji višak kapaciteta od 90 000 tona u SAD-u, dok je niska stopa iskorištenosti tijekom RRIP-a posljedica privremenog tijeka događaja, a uporaba procijenjenih 27 % proizvodnih kapaciteta u SAD-u nije se mogla ispitati zbog nedostatka suradnje. Ne može se u potpunosti isključiti da bi se nakon isteka mjera proizvođači koji nisu surađivali mogli vratiti na tržište Zajednice s dampinškim cijenama. Iako se predviđa da potražnja na američkom tržištu bude snažnija nego na tržištu Zajednice, očekuje se da će višak kapaciteta u SAD-u biti prihvaćen tek u srednjoročnom razdoblju. Štoviše, kako bi se održala profitabilnost proizvodnih kapaciteta, trenutačno postoji poticaj svim proizvođačima da povećaju prodaju na tržištu Zajednice u slučaju da se mjere stave izvan snage.
(42)
Ukratko, u slučaju stavljanja mjera izvan snage postoji vjerojatnost nastavka dampinga i opasnost da povećavanje obujma uvoza barem kratkoročno ne izvrši pritisak na cijene u Zajednici.
D. DEFINICIJA INDUSTRIJE ZAJEDNICE
(43)
Tri proizvođača iz Zajednice koji su podnijeli zahtjev u potpunosti su surađivali u ispitnom postupku. Oni su tijekom RRIP-a predstavljali 80 % proizvodnje u Zajednici. Još jedan proizvođač iz Zajednice koji podupire zahtjev dostavio je informacije, točnije one koje se odnose na njegovu proizvodnju, ali koje nisu u cijelosti odgovorile na upitnik. Stoga se moralo smatrati da nije surađivao u ispitnom postupku.
(44)
Treba napomenuti da od objave mjera iz Uredbe (EZ) br. 1603/2000 koje su trenutačno na snazi, društvo Union Carbid Ltd. (UK), koje je preuzelo društvo Dow Chemical Company, više ne proizvodi etanolamin u Zajednici. Nadalje, društvo BP Chemicals promijenilo je ime u Innovene, a društvo Condea u Sasol. Na kraju, društvo INEOS Oxide Ltd, matično društvo društva INEOS Americas LLC sa sjedištem u Ujedinjenoj Kraljevini, kupilo je Innovene 16. prosinca 2005. Oba trgovačka društva, INEOS Americas LLC i Innovene, nastavila su u cijelosti surađivati u postupku.
(45)
Prema tome, tri proizvođača iz Zajednice su BASF AG, Innovene i Sasol i oni predstavljaju industriju Zajednice u smislu članka 4. stavka 1. i članka 5. stavka 4. osnovne Uredbe.
(46)
Ispitni postupak je pokazao da je, kao i u prethodnoj reviziji ispitnog postupka, dio proizvodnje etanolamina u Zajednici namijenjen za unutarnju ili vlastitu upotrebu. Taj udjel procjenjuje se na otprilike jednu trećinu ukupne proizvodnje Zajednice, kao što je bio slučaj i prilikom prethodne revizije ispitnog postupka. Proizvodnja za vlastitu upotrebu utvrđena je kod jednog od proizvođača koji pripada industriji Zajednice. Taj proizvođač koristi postrojenje koje je namijenjeno i koje se koristi za vlastitu uporabu. Ispitni postupak je potvrdio da proizvođači iz Zajednice koji su podnijeli pritužbu ne kupuju dotični proizvod u svrhu trgovine ili za njihovu vlastitu uporabu od nezavisnih kupaca, bilo u Zajednici ili izvan nje. Etanolamin za vlastitu uporabu stoga se ne smatra konkurencijom etanolaminu dostupnom na tržištu Zajednice (dalje u tekstu: slobodno tržište).
E. STANJE NA TRŽIŠTU ZAJEDNICE
1. Potrošnja na tržištu Zajednice
Potrošnja u Zajednici
2002.
2003.
2004.
RRIP
Ukupno tona
283 992
331 194
358 830
366 645
Indeks
100
117
126
129
Vlastita uporaba (tone)
97 768
107 539
118 584
119 975
Indeks
100
110
121
123
Tone na slobodnom tržištu
186 224
223 655
240 246
246 670
Indeks
100
120
129
132
Izvor: statistički podaci Eurostata i odgovori na upitnik.
(47)
Određivanje ukupne potrošnje Zajednice temeljilo se na kombinaciji proizvodnje umanjene za izvoz svih proizvođača u Zajednici i uvoz iz trećih zemalja na tržište Zajednice. U usporedbi s 2002. potrošnja tijekom RRIP-a povećala se za 29 % ili 83 000 tona. Rast je bio posebno izražen između 2002. i 2003. (+ 17 % ili + 48 000 tona), ali nastavio se i tijekom 2004. i RRIP-a, iako sporijim intenzitetom. Potrošnja raste kao posljedica povećane potražnje za etanolaminom zbog sve šireg područja njegove primjene. Najveću potražnju od 2002. zabilježili su DEA za proizvodnju glifosata, TEA za esterkvate i MEA koji se koristi u obradi drva.
(48)
Potrošnja na slobodnom tržištu povećala se za 32 % (ili 60 000 tona) tijekom razmatranog razdoblja, uz povećanje od 20 % (ili 37 000 tona) između 2002. i 2003.
(49)
Što se tiče tržišta za vlastitu uporabu, potrošnja se povećala za 23 % ili 22 000 tona zbog povećane uporabe etanolamina u proizvodnji drugih proizvoda kemijske industrije.
2. Uvoz iz SAD-a, obujam, udjel na tržištu i uvozne cijene
Uvoz iz SAD-a
2002.
2003.
2004.
RRIP
Tona
46 075
40 576
40 512
41 088
Indeks
100
88
88
89
Udjel na tržištu
24,7 %
18,1 %
16,9 %
16,7 %
Uvozne cijene euro/tona
979,63
915,15
975,09
995,55
Indeks
100
93
100
102
Izvor: statistički podaci Eurostata i odgovori na upitnik.
(50)
Obujam uvoza u Zajednicu iz SAD-a smanjio se za 12 % između 2002. i 2003. i od tada je ostao na jednakoj razini. Udjel na tržištu određen je na temelju potrošnje na slobodnom tržištu u Zajednici i smanjio se s 24,7 % na 16,7 % tijekom razmatranog razdoblja, što iznosi gubitak od 8 posto. Pad uvoza i udjela na tržištu između 2002. i 2003. podudara se s ukupnim padom prosječne uvozne cijene za 7 %. Između 2002. i 2003. proizvođači izvoznici iz SAD-a nisu sudjelovali u širenju potrošnje na slobodnom tržištu u Zajednici. Također nakon 2003., američki proizvođači izvoznici nisu povećali svoj udjel na tržištu, iako su se uvozne cijene ponovno povećale. Na prodajnom tržištu takva povećana privlačnost bi obično prouzročila dodatnu prodaju, ali se proizvođači izvoznici iz SAD-a nisu vratili na tržište Zajednice kao što se očekivalo zbog operativnih teškoća i povoljnijih uvjeta na domaćem američkom tržištu.
(51)
Treba upozoriti da su gore navedene cijene prikupljene na temelju statističkih podataka Eurostata o uvozu. Oni ne razlikuju između proizvodnog programa i sadrže različite uvjete prodaje koji se ne mogu usporediti s onima koje koriste drugi subjekti na tržištu. Točna usporedba cijena između dampinškog uvoza i cijena proizvođača iz Zajednice na istoj razini trgovine provedena je i objašnjena u donjoj uvodnoj izjavi 53. Tijekom razmatranog razdoblja prosječna uvozna cijena povećala se za skromnih 2 %. Sav uvoz u Zajednicu podrijetlom iz SAD-a odvijao se preko povezanih uvoznika i uvozne cijene su, stoga, transferne cijene unutar grupe trgovačkog društva. U prethodnoj reviziji ispitnog postupka ustanovilo se da su takve uvozne cijene umjetno utvrđene kako bi barem donekle ublažile antidampinške mjere koje su tada bile na snazi. Povezani uvoznici u Zajednicu pretrpjeli su značajne gubitke tijekom prethodnog RRIP-a jer im marže koje su ostvarili između nabavne cijene (uobičajene uvozne cijene) i cijene pri daljnjoj prodaji na tržištu Zajednice nisu bile dovoljne da pokriju troškove nastale između uvoza i daljnje prodaje. Zbog toga je prethodna revizija ispitnog postupka dovela do promjene oblika antidampinških mjera i uvedene su posebne fiksne pristojbe po toni.
(52)
U trenutačnoj reviziji ispitnog postupka utvrđeno je da su proizvođači izvoznici iz SAD-a i njihovi povezani uvoznici u Zajednicu ostvarili dobit u RRIP-u te da su se marže povezanih uvoznika prilagodile uvjetima tržišta. Razine prodajnih cijena u usporedbi s uobičajenom vrijednosti i/ili troškom proizvodnje dopustile su primjerenu dobit svim trgovačkim društvima uključenim na tržišta koja karakteriziraju visoke prodajne cijene.
(53)
Usporedba uvoznih cijena CIF-a na granici Zajednice koje su se naplaćivale nezavisnim kupcima, uključujući antidampinške pristojbe s fco cijenama industrije Zajednice, za iste vrste proizvoda i na istoj razini trgovine, pokazala je nelojalno snižavanje prodajnih cijena industrije Zajednice između 7,3 % i 17,5 %.
3. Uvoz iz trećih zemalja, obujam, udjel na tržištu i uvozne cijene
Uvoz iz trećih zemalja
2002.
2003.
2004.
RRIP
Tona
17 596
18 688
12 276
8 773
Indeks
100
106
70
50
Udjel na tržištu
9,4 %
8,4 %
3,4 %
2,4 %
Uvozne cijene EUR/tona
1 034,23
970,75
982,67
955,24
Indeks
100
94
95
92
Izvor: statistički podaci Eurostata.
(54)
Uvoz iz trećih zemalja prepolovio se tijekom razmatranog razdoblja. Udjel na tržištu ostalih najvažnijih izvoznih zemalja, uglavnom Rusije i Irana, postao je gotovo beznačajan. Prema mišljenju korisničke industrije razlog tog trenda pada jest teškoća u dobivanju traženih količina i točno ugovoreni rok dostave za pošiljke iz gore navedenih država.
4. Gospodarsko stanje industrije Zajednice
2002.
2003.
2004.
RRIP
Proizvodnja u tonama
206 481
242 350
279 307
290 625
Indeks
100
117
135
141
Kapacitet u tonama
263 320
273 820
302 070
311 820
Indeks
100
104
115
118
Iskorištenost kapaciteta
78,4 %
88,5 %
92,5 %
93,2 %
(55)
Tijekom razmatranog razdoblja proizvodnja je porasla za 41 %. U isto vrijeme kapacitet je proširen za 18 %, što je dovelo do povećanja iskorištenosti kapaciteta s 78,4 % na 93,2 %.
(56)
Povećanje proizvodnog kapaciteta između 2002. i 2003. neprimjetno je i odražava neka poboljšanja u učinkovitosti. Od 2004. mogu se primijetiti značajnija oslobođenja proizvodnih pogona i širenje kapaciteta.
Zalihe
2002.
2003.
2004.
RRIP
Tona
9 543
10 883
10 228
7 596
Indeks
100
114
107
80
(57)
Razina zaliha uspoređuje se na kraju svake godine od 2002. do 2004., te se do određene mjere razlikuje, ovisno o narudžbama. Razina na kraju RRIP-a je niža, ali pokazuje stanje 30. lipnja 2005. pa se ne može u potpunosti usporediti sa stanjem zaliha na kraju godine. To je zato što trgovačka društva planiraju nižu proizvodnju i održavanje proizvodnih postrojenja radi nešto manje potražnje industrijskih korisnika tijekom ljetnih mjeseci.
2002.
2003.
2004.
RRIP
Obujam prodaje
130 214
144 103
167 054
175 953
Indeks
100
111
128
135
Udjel na tržištu u ukupnoj potrošnji (uključujući i vlastitu upotrebu)
45,9 %
43,5 %
46,6 %
48,0 %
Udjel na tržištu u potrošnji na slobodnom tržištu
69,9 %
64,4 %
69,5 %
71,3 %
Prodajna cijena EUR/tona (prodaja na slobodnom tržištu)
801,77
758,49
835,68
936,08
Indeks
100
95
104
117
(58)
Obujam prodaje industrije Zajednice nepovezanim strankama povećao se za 35 % tijekom razmatranog razdoblja. Udjel na tržištu ukupne potrošnje Zajednice kao i udjel na tržištu potrošnje na slobodnom tržištu ukazuju da se nakon gubitka između 2002. i 2003. udjel na tržištu stabilizirao i iznosio 48 % u odnosu na ukupnu potrošnju i 71,3 % u odnosu na potrošnju na slobodnom tržištu tijekom RRIP-a. Prosječna razina cijena nepovezanim strankama slijedila je sličan obrazac i nakon pada od 5 % između 2002. i 2003., razina cijena na slobodnom tržištu tijekom RRIP-a iznosila je 17 % više nego 2002.
(59)
U usporedbi s razinom cijena tijekom RRIP-a prethodne revizije ispitnog postupka koji se podudarao s kalendarskom godinom 1998., prodajne cijene 2004. i tijekom trenutačnog RRIP-a bile su prosječno 22,7 % više nego 1998. i 37,5 % više nego u prethodnom RRIP-u. Za proizvodnju koja je namijenjena vlastitoj potrošnji u povezanim proizvodnim postrojenjima računi se ne izdaju.
(60)
Tijekom prethodnog desetljeća potrošnja je neprestano rasla, s 152 000 tona 1995. na 367 000 tona tijekom RRIP-a, što predstavlja godišnji porast od 9,7 %. Vrlo nedavni porast potrošnje tijekom razmatranog razdoblja, od 2002. do RRIP-a, iznosio je 10,7 % godišnje u usporedbi s porastom kapaciteta od 7 % godišnje. Taj razvoj poslužio je kao podloga za visoku razinu cijena u Zajednici, u isto vrijeme potičući industriju Zajednice prema važnom povećanju stope iskorištenosti kapaciteta, od 78,4 % do 93,2 %, što je dovelo do godišnjeg porasta proizvodnje od 14,5 %. Apsolutno gledajući, proizvodnja je porasla za 84 000 tona u usporedbi s povećanjem potrošnje od 83 000 tona i proširenjem kapaciteta za samo 48 500 tona.
2002.
2003.
2004.
RRIP
Prosječna cijena proizvodnje EUR/tona
779,53
749,85
746,84
790,60
Indeks
100
96
96
101
(61)
Velika i u porastu potražnja u usporedbi sa sporim širenjem kapaciteta i ukupno smanjenje uvoza održali su razinu cijena etanolamina u Zajednici. Štoviše, tijekom razmatranog razdoblja ukupni troškovi proizvodnje po toni gotovo da nisu imali utjecaja na prodajne marže jer je povećanje cijena uglavnom bilo uzrokovano razvojima tržišta. Povećanje troškova proizvodnje za 5,9 % između 2004. i RRIP-a posljedica je povećanja cijena teškog benzina, koji je energetski pokretač na bazi nafte i koristi se u proizvodnji etilen oksida, osnovne sirovine u proizvodnji etanolamina u Zajednici.
2002.
2003.
2004.
RRIP
Zapošljavanje
102
103
101
102
Indeks
100
101
99
99
Produktivnost tona po zaposleniku
2 016
2 354
2 755
2 861
Indeks
100
117
137
142
Plaće u tisućama EUR
6 860
7 526
8 018
7 598
Indeks
100
110
117
111
Prosječne plaće po zaposleniku (EUR)
66 976
73 105
79 097
74 797
Indeks
100
109
118
112
(62)
Zaposlenost na razini industrije Zajednice što se tiče istovjetnog proizvoda ostala je stabilna tijekom razmatranog razdoblja. Proizvodni proces je uglavnom automatiziran pa stoga nije radno intenzivan. U isto vrijeme, zbog neprestanih poboljšanja i oslobađanja proizvodnih pogona od zagušenja poslom, produktivnost je tijekom razmatranog razdoblja porasla za 42 %.
(63)
Tijekom razmatranog razdoblja plaće su se povećale za 11 % dosegnuvši vrhunac 2004. što se može pripisati pokušajima restrukturiranja i otpuštanju radnika od strane jednog od proizvođača iz Zajednice koji je podnio pritužbu. Prosječna plaća po zaposleniku slijedila je sličan obrazac.
Prodaja nepovezanim strankama u Zajednici
2002.
2003.
2004.
RRIP
Prodajna vrijednost u tisućama EUR
104 402
109 301
139 603
164 705
Indeks
100
105
134
158
Troškovi proizvodnje u tisućama EUR
101 506
108 056
124 763
139 100
Indeks
100
106
123
137
Profitabilnost
2,8 %
1,1 %
10,6 %
15,5 %
(64)
Tijekom razmatranog razdoblja dobit od prodaje dotičnog proizvoda na slobodnom tržištu nepovezanim strankama povećala se s 2,8 % 2002. na 15,5 % tijekom RRIP-a, nakon što je 2003. pala na 1,1 %. To povećanje dobiti od 2003. treba sagledati u kontekstu stabilnog uvoza iz SAD-a i povećane potražnje, što je dovelo kako do povećanog obujma prodaje, tako i do povećane razine prodajnih cijena, što je tijekom 2004. i RRIP-a bilo izraženije od porasta troškova proizvodnje.
2002.
2003.
2004.
RRIP
Ulaganja u tisućama EUR
1 170
9 975
687 478
388 476
Indeks
100
852
58 750
33 198
Prihod od ulaganja
2,2 %
0,9 %
10,2 %
17,6 %
(65)
Razine cijena u Zajednici određuju hoće li trgovačka društva biti sklona izgraditi dodatne kapacitete. Tijekom razdoblja između 2002. i 2003. smatralo se da prihodi od ulaganja nisu dovoljno visoki da bi mogli zajamčiti postavljanje dodatnih proizvodnih pogona. Zbog toga su se trgovačka društva ograničila na uklanjanje nedostataka u postojećim pogonima i poboljšanja učinkovitosti. Potražnja u neprestanom porastu i ograničeni rast kapaciteta pogodovali su višim razinama cijena do te mjere da su od 2004. trgovačka društva ponovno mogla početi provoditi investicijske projekte koji su do tada bili na čekanju.
(66)
Što se tiče sposobnosti prikupljanja kapitala valja primijetiti da je proizvodnja etanolamina samo mali dio ukupne proizvodnje kemijskih proizvoda industrije Zajednice koju uglavnom predstavljaju velika međunarodna kemijska trgovačka društva koja uživaju visoke ukupne razine novčanih tokova, samofinanciraju se i kreditno su sposobne. Industrija Zajednice, stoga, općenito nije imala velikih poteškoća u pribavljanju kapitala.
2002.
2003.
2004.
RRIP
Novčani tok u tisućama EUR
4 842
3 301
16 863
27 596
Indeks
100
68
348
570
Novčani tok na promet
4,6 %
3,0 %
12,1 %
16,6 %
(67)
Razvoj novčanog toka daljnji je pokazatelj povezanosti između razina cijena, profitabilnosti i prihoda od ulaganja. Nakon niskih razina novčanog toka 2002. i 2003., industrija Zajednice vratila se dvoznamenkastim brojkama za novčani tok povezan s prometom od 2004. i njegova razina za većinu trgovačkih društava dovoljno je velika da može usmjeriti financiranje prema novim ulaganjima u poslovanje s etanolaminom.
(68)
Industrija Zajednice imala je koristi od rasta tržišta tijekom razmatranog razdoblja, što se pokazalo rastom njezinog udjela na tržištu ukupne potrošnje s 45,9 % na 48 % i njezinog udjela na slobodnom tržištu sa 69,9 % na 71,3 %.
(69)
Damping se nastavio tijekom RRIP-a, čak i na razinama nižim od onih utvrđenih u prethodnoj reviziji ispitnog postupka.
(70)
Kao što je pokazano, industrija Zajednice imala se prilike oporaviti od dampinga iz prošlosti, posebno što se tiče prodajnih cijena i profitabilnosti.
2002.
2003.
2004.
RRIP
Obujam izvoza u tonama
15 631
15 278
16 709
17 428
Indeks
100
98
107
111
(71)
Obujam izvoza industrije Zajednice u treće zemlje povećao se tijekom razmatranog razdoblja za 11 %, dakle prosječno 4 % godišnje, što je u velikoj mjeri u skladu sa širenjem svjetske potrošnje. To pokazuje da je industrija Zajednice konkurentna na svjetskim tržištima.
5. Zaključak o stanju na tržištu Zajednice
(72)
Obujam potrošnje etanolamina na tržištu Zajednice tijekom razmatranog razdoblja povećao se za 29 %, dok se uvoz iz SAD-a smanjio za 11 %. U isto vrijeme industrija Zajednice mogla je povećati svoj obujam prodaje i tako stabilizirati i čak donekle povisiti svoj udjel na tržištu.
(73)
Gospodarsko stanje industrije Zajednice poboljšalo se s obzirom na mnoge gospodarske pokazatelje: proizvodnju (41 %), proizvodni kapacitet (+ 18 %) i iskorištenost kapaciteta, obujam prodaje (+ 35 % ili + 45 000 tona) i vrijednost (+ 58 %), produktivnost, udjel na tržištu (+ 2 postotna boda), novčani tok i profitabilnost, ulaganja i prihode od ulaganja. Razvoj troškova proizvodnje po toni ostao je ispod razvoja prodajnih cijena. Industrija Zajednice je osim toga imala koristi od rasta tržišta Zajednice i održavala je korak s razvojem svjetske potražnje, utoliko što se njezina izvozna djelatnost povećala za 11 % u obujmu.
(74)
Naposljetku, u svjetlu pozitivnog razvoja pokazatelja industrije Zajednice, ustanovljeno je da se ona nalazi u dobrom stanju. Nije se mogao ustanoviti nastavak materijalne štete. Prema tome, razmatralo se postoji li vjerojatnost ponavljanja štete u slučaju isteka mjera.
F. VJEROJATNOST PONAVLJANJA ŠTETE
(75)
Podsjeća se da su proizvođači izvoznici iz SAD-a tijekom RRIP-a još uvijek provodili damping, iako na nižem stupnju u usporedbi s prethodnim ispitnim postupkom. Ukidanje mjera moglo bi, ako se izvozne cijene smanje razmjerno tome, dovesti do dampinške marže od 13,4 % i 28,3 % za proizvođače izvoznike koji su surađivali, dok se djelovanje onih drugih, koji su u izvornom ispitnom postupku predstavljali 42 % uvoza, ne može predvidjeti. Ti posljednji bi, međutim, u slučaju prekida mjera imali najveći poticaj vratiti se na tržište Zajednice budući da za njih vrijede najstrože antidampinške mjere.
(76)
U isto vrijeme procjenjuje se da na američkom tržištu trenutačno postoji višak kapaciteta od 90 000 tona koji će se pokrenuti čim se uklone operativne poteškoće i posljedice uragana.
(77)
Stoga je zaključeno da postoji vjerojatnost nastavka dampinga i opasnost da povećanje obujma uvoza u slučaju ukidanja mjera barem kratkoročno ne izvrši pritisak na cijene u Zajednici.
(78)
Obično bi povećanje dampinškog uvoza izvršilo pritisak na razinu prodajnih cijena i tako negativno utjecalo na profitabilnost industrije Zajednice kao i na njezin financijski oporavak koji je primijećen tijekom razmatranog razdoblja. U ovom kontekstu treba primijetiti da bi se razina nelojalnog snižavanja cijena značajno povisila u slučaju stavljanja mjera izvan snage.
(79)
Očekuje se da će američki proizvođači do izvjesne mjere preusmjeriti uporabu glavne sirovine etilen oksida (EO) s proizvodnje monoetilenglikola (MEG) na proizvodnju etanolamina.
(80)
Sirovina EO koristi se u proizvodnji drugih kemijskih proizvoda ili derivata, uglavnom etilen glikola, posebno monoetilenglikola (MEG). Kapacitet EO-a ograničen je na samo nekoliko lokacija na svijetu zbog toga što je izrazito eksplozivan i otrovan pa, prema tome, podliježe posebnim propisima s područja zaštite okoliša, zdravstva, sigurnosti i obrane. Zato raspoređivanje EO-a ovisi o tržišnoj cijeni njegovih derivata.
(81)
U prošlosti je postojala izvjesna hijerarhija među razinama cijena: cijena etilena bila je viša od cijene MEG-a, a cijena etanolamina bila je viša od cijena i etilena i MEG-a. Međutim, od kraja 2003. cijene MEG-a u Zajednici značajno su porasle i postale su više od cijena etilena i, u određenim razdobljima, čak i od etanolamina. Zbog toga se EO sve više preusmjerava na proizvodnju MEG-a, stvarajući time relativni manjak EO-a na tržištu i održavajući cijene etanolamina na relativno visokoj razini.
(82)
Međutim, zemlje Bliskog istoka trenutačno ulažu u kapacitete etilen glikola na bazi teškog benzina. Očekuje se da će u kratkom roku proraditi novi proizvodni pogoni za proizvodnju MEG-a u Kuvajtu (uz sudjelovanje Dow Chemical), Saudijskoj Arabiji i Iranu. Budući da se teški benzin temelji na nafti, te zemlje će imati nedvojbenu komparativnu prednost u pogledu troškova. Zato je razumno očekivati da će cijene MEG-a u kratkom roku pasti, te da će proizvođači iz SAD-a imati manje mogućnosti za prodaju MEG-a, posebno u Aziji, gdje kineska tekstilna industrija i industrija poliestera već predstavlja više od 30 % svjetske potrošnje MEG-a. To vrijedi posebno za jednog od proizvođača izvoznika koji nisu surađivali, a koji je trenutačno važan izvoznik MEG-a u Aziju. Zbog toga se očekuje da će se američki proizvođači okrenuti proizvodnji više etanolamina, vršeći tako pritisak na cijene i stvarajući potrebu za pronalaženjem dodatnih kupaca izvan domaćeg američkog tržišta, okrećući se, prema tome, tržištu Zajednice.
(83)
Imajući u vidu trenutačno stabilno stanje industrije Zajednice, vjerojatnost ponovnog pojavljivanja štete uzrokovane pritiskom na cijene također ovisi o intenzitetu sniženja cijena i o razvoju drugih čimbenika, kao što su troškovi proizvodnje i mogućnost prebacivanja rasta troškova na stranke. U tom smislu razmatralo se stanje nakon RRIP-a.
(84)
Prikupljeni su dodatni podaci kako bi se potvrdilo da li su zaključci doneseni na temelju analize razmatranog razdoblja i posebno RRIP-a i dalje valjani tijekom druge polovice 2005. i u prvih pet mjeseci 2006.
(85)
Tijekom drugog polugodišta 2005. cijene na tržištu Zajednice svih vrsta etanolamina i dalje su rasle između 11,4 % i 14,7 %. Rast prosječne cijene na američkom tržištu bio je izraženiji s 22 %. Štete nakon uragana u Louisiani bile su glavni uzročnik povremenih nestašica na domaćem američkom tržištu.
(86)
Taj razvoj nastavio se u prvih pet mjeseci 2006., ali znatno sporije: cijene na tržištu Zajednice skočile su između 2,8 % i 4 %, a na domaćem američkom tržištu 9,9 %, pokazavši postupan oporavak od operativnih poteškoća i poteškoća nastalih nakon štete.
(87)
U usporedbi s RRIP-om, cijene nafte značajno su porasle tijekom druge polovice 2005. i bile su u prosjeku 30 % više, utječući tako na cijenu teškog benzina koja se počela povećavati u drugoj polovici RRIP-a (prvo polugodište 2005.). Cijene uvoza iz SAD-a u Zajednicu sporije su se prilagođavale povećanju cijena sirovina, djelomično zbog sporijeg prilagođavanja ugovornih cijena i nastojanja da se zaštiti udjel na tržištu, a djelomično zbog toga što se postrojenja u SAD-u ne zasnivaju na teškom benzinu, nego na zemnom plinu, čiji je rast cijena sporije pratio rast cijena nafte.
(88)
Cijene nafte nastavile su rasti prosječno za 10 % u prvih pet mjeseci 2006., negativno tako utječući na profitabilnost industrije Zajednice zbog primijećenog trenda rasta prodajnih cijena.
(89)
Ispitivanje događaja nakon RRIP-a čini se da ukazuje na prekretnicu u razvoju tržišta etanolamina u Zajednici. Izgleda da su prodajne cijene dosegnule gornju granicu za određene vrste etanolamina ili čak doživjele lagani pad. Postoje pokazatelji da se rast troškova proizvodnje neće lako prenijeti u više prodajne cijene strankama. Međutim, trenutačno je nejasno do koje mjere rastući troškovi proizvodnje i pritisak na sniženje profitabilnosti mogu nanijeti štetu industriji Zajednice u srednjoročnom razdoblju.
(90)
U slučaju odbacivanja mjera postoji vjerojatnost znatnog povećanja dampinškog uvoza iz SAD-a u Zajednicu koje bi izvršilo pritisak na sniženje cijena.
(91)
U srednjoročnom razdoblju stanje bi se moglo otežati porastom proizvodnje etanolamina u SAD-u kao reakcijom na smanjene mogućnosti prodaje MEG-a zbog koje su američki proizvođači prisiljeni pronaći dodatna tržišta i, stoga, preusmjeriti velike količine proizvoda na tržište Zajednice.
(92)
Očiti prestanak rasta prodajnih cijena početkom 2006. i nepovoljni razvoj troškova proizvodnje zbog razvoja cijena nafte također negativno utječu na profitabilnost industrije Zajednice.
(93)
Svi ti čimbenici upućuju na vjerojatnost ponavljanja štete. Međutim, neka od gore navedenih predviđanja zasnivaju se na događajima koji će se vjerojatno zbiti u srednjoročnom razdoblju.
G. INTERES ZAJEDNICE
1. Uvodne napomene
(94)
U skladu s člankom 21. osnovne Uredbe razmatralo se bi li zadržavanje antidampinških mjera koje su trenutačno na snazi bilo protivno interesu Zajednice u cjelini. Pri određivanju interesa Zajednice uzeli su se u obzir različiti interesi, tj. interesi industrije Zajednice, uvoznika, trgovaca, veletrgovaca i industrijskih korisnika dotičnog proizvoda.
(95)
Valja upozoriti da se u prethodnim ispitnim postupcima uvođenje mjera nije smatralo protivnim interesima Zajednice. Osim toga, trenutačni ispitni postupak predstavlja reviziju nakon isteka mjera kojim se analizira stanje u kojem vrijede antidampinške mjere.
(96)
Na toj osnovi se razmatralo postoje li, unatoč zaključku o nastavku dampinga i vjerojatnosti ponavljanja štete, uvjerljivi razlozi koji bi, u ovom konkretnom slučaju, doveli do zaključka da zadržavanje mjera nije u interesu Zajednice.
2. Interes industrije Zajednice
(97)
Podsjeća se da je damping bio još uvijek prisutan tijekom RRIP-a te da postoji vjerojatnost nastavka dampinga dotičnog proizvoda podrijetlom iz SAD-a i ponavljanja štete za industriju Zajednice.
(98)
Industrija Zajednice pokazala se postojanom i konkurentnom, što je potvrdio pozitivni razvoj većine gospodarskih pokazatelja, posebno profitabilnosti, novčanog toka i prihoda od investicija. Prethodno uvedene antidampinške mjere pridonijele su trenutačnoj razini cijena na tržištu Zajednice, što je industriji Zajednice omogućilo obnovu profitabilnosti i dovoljne prihode od investicija do mjere u kojoj su ulaganja u nove kapacitete postala ostvariva. Američki proizvođač izvoznik INEOS, koji je nakon preuzimanja društva Innovene postao de facto proizvođač iz Zajednice, najavio je važna ulaganja u Zajednici. Nastavak mjera također bi pridonio održavanju profitabilnosti tog investicijskog projekta. Stoga je u interesu industrije Zajednice da se nastave mjere protiv dampinškog uvoza iz SAD-a.
3. Interes uvoznika i trgovaca/veletrgovaca
(99)
S obzirom na nedostatak suradnje od strane trgovaca i veletrgovaca zaključeno je da odsutnost ili nastavak mjera ne utječe na te stranke u nekoj značajnoj mjeri. Štoviše, ispitni postupak nije pokazao da postoje nepovezani uvoznici, sav uvoz u Zajednicu dotičnog proizvoda podrijetlom iz SAD-a potječe od uvoznika povezanih s američkim proizvođačima izvoznicima.
(100)
Nastavak mjera neće promijeniti trenutačno stanje povezanih uvoznika za koje je utvrđeno da su tijekom RRIP-a ostvarili dobit na razini koja je u skladu tržišnim uvjetima. Prekid mjera mogao bi, naravno, biti u interesu povezanih uvoznika u slučaju da to ne utječe na razinu prodajnih cijena strankama i kad američki proizvođači izvoznici ne bi zahtijevali dio ili cjelokupan stupanj time nastale zarade, dok u isto vrijeme sami određuju cijene po kojima povezani uvoznici kupuju etanolamin.
4. Interes industrijskih korisnika
(101)
S obzirom na činjenicu da bi nastavak mjera značio drugi put obnavljanje antidampinških mjera, posebna pozornost obratila se interesima industrijskih korisnika.
(102)
U ovom ispitnom postupku javili su se jedino korisnici iz djelatnosti esterkvata za omekšivače tkanina. Jedan industrijski korisnik koji je predstavljao otprilike 14 % od ukupnog američkog uvoza tijekom RRIP-a odgovorio je na upitnik, ostala dva su objavila svoja stajališta i proslijedila informacije o strukturi troškova proizvodnje konačnih proizvoda. Esterkvati se proizvode na bazi TEA-e i koriste za omekšivače tkanina koje na tržište lansiraju takozvani „izvođači sredstava za čišćenje” kao što su Procter & Gamble, Unilever, Henkel, Benckiser i Colgate. Ti industrijski korisnici tvrde da povećanje cijena TEA-e dovodi u opasnost njihovo poslovanje te da je opskrba tržišta Zajednice nedostatna. Oba čimbenika bi se ublažila kad bi se dozvolio istek antidampinških mjera. Štoviše, nastavak proizvodnje u Zajednici navodno je ugrožen, ako se ne poboljša profitabilnost poslovanja s esterkvatom.
(103)
Utvrđeno je da je tijekom RRIP-a TEA predstavljala oko 23 % ukupnih troškova proizvodnje esterkvata, što je više od 22 % u 2003., ali ukupno usporedivo sa stanjem koje je postojalo 2002., prve godine razmatranog razdoblja. Nakon RRIP-a, s obzirom na primijećeni razvoj cijena TEA-e, očekuje se da će udjel TEA-e u punom trošku finalnog proizvoda biti još značajniji. Očigledno je da bi uklanjanje antidampinških mjera barem kratkoročno olakšalo teret troškova TEA-e kao sirovine. To smanjenje troškova, pod uvjetom da bi se uklanjanje mjera u potpunosti ogledalo u nižoj kupovnoj cijeni, smanjilo bi troškove TEA-e za otprilike 7 %. Ukupni troškovi proizvodnje finalnih proizvoda smanjili bi se za oko 1 %, što bi poboljšalo profitabilnost za jednaki postotak.
(104)
Utvrđeno je da je profitabilnost u poslovanju s esterkvatom tijekom razmatranog razdoblja s 18 % pala na 8 %. Međutim, čini se da je pad prodajnih cijena esterkvata za 6 % tijekom razmatranog razdoblja bio glavni čimbenik koji je pridonio da relativni omjer troškova proizvodnje u prodajnim cijenama naraste za gotovo 10 %. Čini se da je sektor u fazi preseljenja na istok, posebno u Rusiju, gdje je općenito moguće naći rješenja za niže troškove, a posebno za kupnju druge glavne sirovine „masne kiseline loja”. Taj proizvod goveđeg podrijetla može se zamijeniti s biljnim „stirenom palmina ulja” koji se na istoku može naći u obilnijim količinama. Osim toga, proizvođači sredstava za čišćenje radi bolje učinkovitosti zahtijevaju lokalnu nazočnost svojih dobavljača, što bi mogao biti glavni razlog za moguće preseljenje iz Zajednice.
(105)
Naposljetku, razmatrala se i tvrdnja o nedostatnoj opskrbljenosti TEA-om na tržištu Zajednice za koju se utvrdilo da nema dovoljno dokaza, jer se temelji na ponudama koje su podnijeli neki proizvođači, a koje nisu prihvatili zainteresirani korisnici.
(106)
Ukratko, iako se prihvatila činjenica da je rastuća cijena TEA-e izvršila negativan pritisak na troškove proizvodnje konačnih proizvoda industrijskih korisnika koji su se javili, taj pritisak je prilično ograničen i ukidanje antidampinških mjera donijelo bi tek djelomično olakšanje. Za druge čimbenike, kao što su cijena drugih sirovina i zahtjevi kupaca proizvoda, utvrđeno je da imaju mnogo značajniji utjecaj. Stoga se zaključilo kako nastavak antidampinških mjera neće značajnije utjecati na industrijske korisnike.
5. Zaključak o interesu Zajednice
(107)
Ispitni postupak je pokazao da su trenutačne antidampinške mjere pridonijele oporavku industrije Zajednice. Industrija Zajednice imala bi koristi od nastavka mjera održavanjem trenutačnih profitabilnih razina cijena, što bi omogućilo dodatna ulaganja. Ako bi se dopustilo da mjere isteknu, to bi ugrozilo taj proces oporavka. Stoga je nastavak mjera u interesu industrije Zajednice.
(108)
Čini se da ne postoje nepovezani uvoznici, a nepovezani trgovci/veletrgovci nisu se javili. Sav uvoz podrijetlom iz SAD-a vrši se preko povezanih uvoznika za koje se, dok su mjere bile na snazi, utvrdilo da su tijekom RRIP-a ostvarili razinu dobiti u skladu s tržištem.
(109)
Nadalje, čini se da u prošlosti postojeće mjere nisu imale značajniji negativni učinak na gospodarsko stanje korisnika. Na temelju informacija prikupljenih tijekom trenutačnog ispitnog postupka bilo koje povećanje cijena, ako do njega uopće dođe, proisteklo iz uvođenja antidampinških mjera ne čini se nerazmjerno u usporedbi s koristi koju je industrija Zajednice ostvarila uklanjanjem iskrivljavanja trgovine koje je prouzročio dampinški uvoz.
(110)
S obzirom na interes Zajednice, stoga, je zaključeno da nema uvjerljivih razloga da se ne nastavi s uvođenjem antidampinških mjera koje su trenutačno na snazi na uvoz etanolamina podrijetlom iz SAD-a.
(111)
Stoga se smatra prikladnim da se zadrže trenutačne antidampinške mjere na uvoz etanolamina podrijetlom iz SAD-a.
H. ANTIDAMPINŠKE MJERE
(112)
Sve stranke su obaviještene o osnovnim činjenicama i razmatranjima na temelju kojih se preporučuje zadržavanje postojećih mjera. Nakon objave također im se omogućilo razdoblje u kojem su mogli podnijeti svoje komentare i zahtjeve.
(113)
Ispitni postupak je pokazao da u dotičnoj zemlji postoji višak kapaciteta, te da se damping nastavio tijekom RRIP-a. Stanje industrije Zajednice poboljšalo se tijekom razmatranog razdoblja u odnosu na većinu pokazatelja štete, uglavnom zbog povoljnog stanja na tržištima širom svijeta. Na temelju pozitivnog razvoja gospodarskog stanja industrije Zajednice nije bilo moguće utvrditi je li se materijalna šteta nastavila. Ispitivanje o vjerojatnosti ponavljanja štete pokazala je, međutim, da mnogi čimbenici, kao što su višak kapaciteta koji postoji u SAD, smanjene mogućnosti prodaje MEG-a, položaj etanolamina kako u svijetu tako i u Zajednici, ukazuju na ponavljanje štete u srednjoročnom razdoblju.
(114)
Iz gore navedenog slijedi da, u skladu s člankom 11. stavkom 2. osnovne Uredbe, antidampinške mjere koje se odnose na uvoz etanolamina podrijetlom iz SAD-a, uvedene Uredbom (EZ) br. 1603/2000, kako su zadnje izmijenjene obaviješću o antidampinškoj fiksnoj pristojbi za trgovačko društvo INEOS (4), moraju ostati na snazi. Također se smatra da bi mjere trebale ostati na snazi tijekom dodatnog razdoblja od sljedeće dvije godine.
(115)
S jedne strane je utvrđena vjerojatnost ponavljanja štetnog dampinga na temelju i. činjenice da se damping američkih proizvođača izvoznika nastavio unatoč mjerama na snazi; ii. da se očekuje povećani uvoz u Zajednicu zbog postojećeg viška kapaciteta od 90 000 tona u SAD-u koji će ponovno postati aktivan do kraja 2006. i s obzirom da ne postoji domaća potražnja u SAD-u koja bi mogla apsorbirati toliki višak. Osim toga, glavni američki proizvođač koji nije surađivao u postupku trenutačno podliježe najvišoj antidampinškoj pristojbi i zbog toga ima najveći poticaj da se vrati na tržište Zajednice u slučaju isteka mjera, raspolaže s potrebnom mrežom opskrbe jer prodaje druge proizvode kemijske industrije na tržištu Zajednice.
(116)
S druge strane, očekuje se da će višak kapaciteta u SAD-u postupno nestati najkasnije do 2010., a planirano proširenje kapaciteta od strane jednog od američkih proizvođača izvoznika koji su surađivali zakazano je do kraja 2008., što znači za dvije godine. Ovo posljednje, zajedno s daljnjom nesigurnošću vezano uz utjecaj razvoja cijena nafte na profitabilnost industrije Zajednice, opravdava ograničavanje zadržavanja mjera na snazi na razdoblje od dvije godine.
(117)
Nakon tog razdoblja od dvije godine Komisija će, prema potrebi, po službenoj dužnosti pokrenuti novu reviziju ispitnog postupka na koju će se primijeniti članak 11. osnovne Uredbe,
DONIJELO JE OVU UREDBU:
Članak 1.
1. Uvodi se konačna antidampinška pristojba na uvoz etanolamina koji su obuhvaćeni oznakama KN ex 2922 11 00 (monoetanolamin) (oznaka TARIC 2922110010), ex 2922 12 00 (dietanolamin) (oznaka TARIC 2922120010) i 2922 13 10 (trietanolamin), podrijetlom iz Sjedinjenih Američkih Država.
2. Stopa konačne antidampinške pristojbe, koja se primjenjuje na neto cijenu fco granica Zajednice prije carine za gore navedene proizvode koje su proizvela dolje navedena trgovačka društva, iznosi kako slijedi:
Zemlja
Trgovačko društvo
Specifična fiksna pristojba
Sjedinjene Američke Države
The Dow Chemical
Corporation
2030 Dow Center,
Midland, Michigan 48674,
USA
(dodatna oznaka TARIC A115)
59,25 EUR po toni
INEOS Americas LLC
7770 Rangeline Road,
Theodore, Alabama 36582,
USA
(dodatna oznaka TARIC A145)
69,40 EUR po toni
Huntsman Chemical
Corporation
3040 Post Oak Boulevard,
PO Box 27707,
Houston, Texas 77056
(dodatna oznaka TARIC A116)
111,25 EUR po toni
Sva ostala trgovačka društva
(dodatna oznaka TARIC A999)
111,25 EUR po toni
3. Ako nije drukčije naznačeno, primjenjuju se odredbe na snazi koje se odnose na carinske pristojbe.
4. Ako je roba oštećena prije ulaska u slobodan promet i da se zato cijena koju su kupci platili ili je moraju platiti pri određivanju carinske vrijednosti podjednako podijeli u skladu s člankom 145. Uredbe Komisije (EZ) br. 2454/93 (7), antidampinška pristojba, izračunana na temelju gore utvrđenih iznosa, umanjuje se za postotak koji odgovara raspodjeli cijene koju su kupci stvarno platili ili ju moraju platiti.
Članak 2.
Ova Uredba stupa na snagu sljedećeg dana od dana objave u Službenom listu Europske unije i ostaje na snazi dvije godine.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 23. listopada 2006.

Labels: 18
3
4
1